Nu får MobilePay kontaktløse betalinger

Siden lanceringen af Apple Pay i 2014 har Apple blokeret for, at konkurrerende betalingsløsninger kan få adgang til at bruge NFC-chippen, som muliggør kontaktløse betalinger på iPhone. Men det er slut nu. Onsdag meddelte EU, at de er nået til enighed med Apple om, at iPhone skal åbnes for alternative betalingsløsninger. MobilePay kalder det for en “betydelig sejr efter en årelang kamp om fri konkurrence på mobilbetalingsområdet”.

Dermed har EU altså godtaget det løsningsforslag, som Apple selv kom med i januar måned.

– At Apple åbner for andre wallets er en rigtig god nyhed for forbrugerne, for erhvervslivet og for innovationen. Dette er en kamp, vi har kæmpet længe, og vi ser frem til at konkurrere på lige vilkår med Apple på mobilbetalinger. Aftalen mellem EU-kommissionen og Apple er meget positiv, siger Rune Garborg, der er topchef hos Vipps MobilePay.

Apple Pay blev lynhurtigt de iPhone-glade danskeres foretrukne løsning til kontaktløse betalinger. Det skyldes ikke mindst, at det er en legende let løsning, takket være netop NFC-chippen, der nu åbnes op for konkurrenterne.

Giver adgang via FaceID

Apple er blandt andet gået med til at give brugerne mulighed for at vælge sin foretrukne betalingsapp med en enkel tilgang til FaceID og knappen på højre side af iPhone, som åbner den foretrukne app til kontaktløse betalinger.

Apple vil dog fortsat sidde på nøglen til, hvilke virksomheder, der får lov at komme ind med et alternativ til Apple Pay.

– Nu er det op til Apple at overholde aftalen med EU-kommissionen. Vi forventer og regner med, at de følger aftalen. Men det er ikke før, at vi eller andre har lanceret en konkurrent til Apple Pay, at vi kan sige, at der reelt er kommet lige vilkår, siger Rune Garborg.

Han fortæller, at Vipps MobilePay forventer at kunne lancere en kontaktløs betalingsløsning inden udgangen af 2024.

Læs mere:

Apple åbner iPhone for Mobilepay (22.01.2024)

Apple Pay giver seriøst baghjul til MobilePay i butikkerne (22.02.2022)

Nyheder på WhatsApp

iNPUT har lanceret en ny WhatsApp-kanal for at give dig det bedste fra vores artikler. Vi udsender et udvalg af to til tre af de seneste historier hver dag.

Du kan abonnere på vores kanal fra din mobiltelefon eller på WhatsApp-webstedet.

Opdateringer vises på fanen kanalfeed, og du kan endda vælge at få notifikationer, når der er noget nyt at se.

Klik på dette link for at se kanalen i WatsApp.

Nu får MobilePay kontaktløse betalinger